ET Euroopa Liidu Teataja L 41/26

EFTA JÄRELEVALVEAMETI OTSUS

nr 167/08/COL,

12. märts 2008,

väidetava ebaseadusliku riigiabi kohta ettevõtjale Troms Tre AS (Norra)

EFTA JÄRELEVALVEAMET, (1)

VÕTTES ARVESSE Euroopa Majanduspiirkonna lepingut, (2) eriti selle artikleid 61–63 ning protokolle nr 3 ja 26,

VÕTTES ARVESSE EFTA riikide vahelist järelevalveameti ja kohtu asutamist käsitlevat lepingut, (3) eriti selle artikleid 5 ja 24,

ning arvestades järgmist:

1. Menetlus

20. juuni 2005. aasta kirjas sai järelevalveamet Norra õigusbüroolt Selmer (4) anonüümse kliendi nimel esitatud kaebuse, mis käsitles väidetavat ebaseaduslikku riigiabi ettevõtjale Troms Tre AS, (5) kes valmistab erinevaid puitehitustooteid. Järelevalveamet sai ja registreeris kõnealuse kirja 24. juunil 2005 (reg-nr 323812).

1. juuli 2005. aasta kirjas (reg-nr 324515) edastas järelevalveamet kaebuse Norra ametiasutustele.

20. septembri 2005. aasta kirjas vastasid Norra ametiasutused kaebuses esitatud väidete kohta, et kõnealused kapitalisüstid ei kujutanud endast riigiabi. Järelevalveamet sai ja registreeris kõnealuse kirja 21. septembril 2005 (reg-nr 334843).

21. novembri 2005. aasta kirjas teatas kaebuse esitaja järelevalveametile, et Troms Tre oli 10. novembril 2005 välja kuulutanud enda pankroti ning et kohus määras 11. novembril 2005 pankrotivara halduri. Kaebuse esitaja väitis, et pankrot ei mõjuta kaebuse sisu hindamist, ning jättis kaebuse jõusse. Järelevalveamet sai ja registreeris kõnealuse kirja 23. novembril 2005 (reg-nr 351088).

10. veebruari 2006. aasta kirjas (reg-nr 362331) taotles järelevalveamet Norra ametiasutustelt täiendavat teavet pankrotivara ning pankrotimenetluse ajakava kohta.

Norra ametiasutused vastasid 17. märtsi 2006. aasta kirjas järelevalveametile, et pankrotimenetlus ei lõppe enne 2006. aasta lõppu. Järelevalveamet sai ja registreeris kõnealuse kirja 20. märtsil 2006 (reg-nr 367142).

18. juuli 2007. aasta kirjas (reg-nr 424054) esitas järelevalveamet Norra ametiasutustele uue taotluse teabe saamiseks pankrotimenetluse tulemuste kohta. Lisaks taotles järelevalveamet teavet Troms Tre varade ostja ning ettevõtja võimaliku refinantseerimise kohta.

20. augusti 2007. aasta kirjas teatasid Norra ametiasutused järelevalveametile pankrotimenetluse tulemustest. Järelevalveamet sai ja registreeris kõnealuse kirja 20. augustil 2007 (reg-nr 434867).

4. detsembri 2007. aasta kirjas võttis kaebuse esitaja kaebuse tagasi, muu hulgas väidetava abisaaja pankroti tõttu. Järelevalveamet sai ja registreeris kõnealuse kirja 6. detsembril 2007 (reg-nr 456318).

2. Väidetava abi olemasolu

Troms Tre asutati 1972. aastal nime Troms Treforedling all. Kaebuses kirjeldatakse ettevõtjat kui ehitusmaterjalide, täpsemalt ehituses kasutatavate puitlaastplaatide tootmise ja müügiga tegelevat. Aastakäive oli 55–65 miljonit Norra krooni (ligikaudu 6,9–8,1 miljonit eurot).

Ettevõtja aktsiate enamusomanikud olid erineva tasandi avaliku sektori asutused. Suurim aktsionär oli Tromsi kohalik omavalitsus, kes omas umbes 40 % ettevõtja aktsiatest. Teiste aktsionäride seas olid muu hulgas Sørreisa omavalitsusüksus, riigi omandis olev ettevõtja Statskog SF, Tromsi kohaliku omavalitsuse omandis olev elektriettevõtja Troms Kraft ning kaks piirkonna erametsaomanikke koondavat organisatsiooni: Skogeierforening Nord BA ja Troms Skogselskap.

10. novembril 2005 kuulutas Troms Tre välja enda pankroti. Ettevõtja tegevus ei tootnud kasumit ning ettevõtja teatas, et ei suuda tasuda oma võlgu. 11. novembril 2005 määras kohus pankrotivara halduri.

Pankrotimenetlus lõppes ja ettevõtja likvideeriti 28. märtsil 2007. Pankrotti käsitleva lõpparuande kohaselt müüdi ettevõtja vara, seadmed ja tehas 2006. aasta detsembris ühele kolmest parkrotivara müügil pakkumise esitanust.

3. Väidetava riigiabi kirjeldus

Kaebuse esitaja väitel anti Troms Tre’le riigiabi ettevõtja aktsiakapitali suurendamise teel. Kaebuse esitaja antud teabe põhjal oli kaebuse esitamise ajaks emiteeritud aktsiaid ligikaudu kümne miljoni Norra krooni ulatuses. Suurema osa investeeringutest tegid riiklikud investorid ning kaebuse esitaja väitel ei tehtud need turutingimustel. Kaebuse esitaja väitis ka, et ettevõtja kavatses ajavahemikul 2006–2009 aktsiakapitali veelgi suurendada.

4. Hinnang

Väidetava abi saaja Troms Tre on likvideeritud ning tema vara on pankrotimenetluse käigus maha müüdud. Pankrotimenetlus lõppes 2007. aastal. Lisaks müüdi ettevõtja vara järelevalveametile teadaoleva info põhjal avalikul enampakkumisel, mille viis läbi kohus kooskõlas pankrotimenetlust käsitlevate Norra õigusaktidega.

Seega on ettevõtja lõpetanud igasuguse majandustegevuse. Sellistel tingimustel ei oleks järelevalveameti otsusel kõnealuste meetmete abina klassifitseerimise ja nende EMP lepinguga kokkusobivuse kohta praktilist mõju. (6)

Lisaks, kuna Troms Tre vara müüdi avalikul enampakkumisel, on järelevalveamet jõudnud järeldusele, et kui Troms Tre saigi riigiabi, ei kutsu see enam esile moonutusi ega ole toonud kasu ettevõtja vara ostjale (7). Seega ei oleks Troms Tre’le antud abi tagasinõudmine võimalik (8).

Lõpuks võtab järelevalveamet arvesse kaebuse esitaja 4. detsembri 2007. aasta kirja (reg-nr 456318), milles kaebus tagasi võeti.

Seetõttu on järelevalveamet jõudnud järeldusele, et otsusel meetmete, mille kohta kaebus esitati, riigiabina klassifitseerimise ja nende EMP lepinguga kokkusobivuse kohta ei oleks praktilist mõju. Järelikult ei ole seoses nimetatud meetmetega mõtet jätkata järelevalve- ja kohtulepingu protokolli nr 3 II osas sätestatud menetlust.

5. Järeldus

Eeltoodud kaalutluste põhjal on järelevalveamet seisukohal, et Troms Tre vastasel menetlusel ei ole mõtet,

ON VASTU VÕTNUD KÄESOLEVA OTSUSE:

Artikkel 1

Käesolevaga lõpetatakse järelevalve- ja kohtulepingu protokolli nr 3 II osa artikli 10 alusel algatatud menetlus seoses ettevõtjale Troms Tre AS väidetavalt antud ebaseadusliku riigiabiga.

Artikkel 2

Käesolev otsus on adresseeritud Norra Kuningriigile.

Artikkel 3

Ainult ingliskeelne versioon on autentne.

Brüssel, 12. märts 2008 EFTA järelevalveameti nimel, Per SANDERUD president Kurt JAEGER kolleegiumi liige

(1) Edaspidi „järelevalveamet”.

(2) Edaspidi „EMP leping”.

(3) Edaspidi „järelevalve- ja kohtuleping”.

(4) Edaspidi „kaebuse esitaja”.

(5) Edaspidi „Troms Tre”.

(6) Komisjoni 25. septembri 2007. aasta otsus seoses abimeetmetega, mida Hispaania on rakendanud ettevõtja IZAR suhtes, juhtum C-47/2003, seni avaldamata, ning komisjoni 9. novembri 2005. aasta otsus seoses meetmega, mida Prantsusmaa on rakendanud ettevõtte Mines de potasse d’Alsace suhtes, juhtum C-53/2000 (ELT L 86, 24.3.2006, lk 20).

(7) Vt näiteks kohtuasi C-390/98 HJ Banks & Co Ltd vs. ESTÜ ning kaubandus- ja tööstusministeerium (2001), EKL I-6117, punkt 77, ning kohtuasi C-277/00 Saksamaa vs. komisjon (2004), EKL I-3925, punkt 80.

(8) Komisjoni 25. septembri 2007. aasta otsus seoses abimeetmetega, mida Hispaania on rakendanud ettevõtja IZAR suhtes, juhtum C-47/2003, ELTs seni avaldamata, ning komisjoni 9. novembri 2005. aasta otsus seoses meetmega, mida Prantsusmaa on rakendanud ettevõtte Mines de potasse d’Alsace suhtes, juhtum C-53/2000 (ELT L 86, 24.3.2006, lk 20).